Vergeet die soesji, hier's jou steak! | Netwerk24
Deur Hendrik Cronjé 02 Junie 2019 00:03
Rassie Erasmus vat 'n dieetkundige, Zeenat Simjee, saam na Japan om te verseker dat die Springbokke genoeg braaivleis inkry en nie te veel huis toe verlang tydens die Wêreldbekertoernooi nie.
Aangesien nie al die Bokke vertroud met Japanse kossoorte is nie, het Erasmus plek vir Simjee op sy bestuurspan gemaak om te verseker dat sy spelers al die nodige voedingswaarde tydens die rugbyskouspel inkry.
Erasmus het as die Suid-Afrikaanse Rugbyunie (Saru) se direkteur van rugby groter planne met Simjee as net haar betrokkenheid by die Bokke. Sy sal vorentoe by al die nasionale spanne betrokke raak.
Verder sal Simjee as deel van haar pligstaat ook in die toekoms al die unies moet besoek.
Sy sal die ongeveer 65 spelers, wat van volgende jaar af betaling van Saru volgens die beheerliggaam se nuwe kontrakteringstelsel sal ontvang, se eetplanne moet opstel.
Simjee is die tweede amptelike aanstelling wat Erasmus vanjaar op sy Bok-bestuurspan met die oog op die Wêreldbeker gemaak het.
Eugene Henning, die besturende direkteur van die MyPlayers-organisasie, sal tot met die Wêreldbeker op die Bokke se bestuurspan wees.
MyPlayers sien om na die belange van Suid-Afrika se beroepsrugbyspelers en Henning is daarom uitgeknip vir 'n rol waar hy binne die Bok-kamp na die spelers se sake en welsyn sal omsien.